Plavčan, Peter, minister školstva, vedy, výskumu a športu SR (2016-11-24):
Vážená pani poslankyňa, dámy a páni, ďakujem pekne za otázku. V súlade s vyhláškou o materskej škole určuje čas prevádzky v materskej škole celodennou výchovou a vzdelávaním riaditeľka materskej školy po prerokovaní so zákonnými zástupcami a po súhlase zriaďovateľa. V praxi sa to realizuje tak, že rodičia, čo i len jeden rodič, ak majú požiadavky na iný čas prevádzky, ako je doposiaľ na základe predchádzajúcich požiadaviek určený, môžu riaditeľku materskej školy písomne požiadať o zmenu prevádzky v tom zmysle, že sa jej čas predĺži tým, že potrebuje zmenu v čase otvárania alebo zmenu v čase zatvárania materskej školy. Pri uvažovaní o zmene času prevádzky materskej školy je potrebné brať do úvahy aj skutočnosť, že to môže mať vplyv na pracovný čas učiteliek, a teda aj na plnenie rozsahu vyučovacej činnosti učiteliek vrátane riaditeľky a môže to znamenať, že predĺžením času prevádzky sa zmení pracovný čas učiteliek a vznikne im nárok na vyšší plat, pretože budú môcť, musieť vykonávať priamu vyučovaciu činnosť, teda si plniť rozsah vyučovacej činnosti nad rozsah ustanovený nariadením vlády. Pri rozhodovaní o určení prevádzky materskej školy je teda potrebné brať do úvahy nielen požiadavky rodičov, ale aj možnosti materskej školy. Toto je súčasný stav. Pri diskusiách o národnom programe výchovy a vzdelávania sme hovorili aj o tom, že je potrebné deti a hlavne v sociálne znevýhodnenom prostredí udržať v podnetnom prostredí. To znamená, že pri posudzovaní obsahu reformy výchovy a vzdelávania je potrebné povedať aj to, že je nevyhnutné, aby sme sa pozerali na dieťa a na jeho potreby a nepozerali sa na to, či majú alebo nemajú momentálne riaditelia škôl dostatok pracovníkov, alebo či sa predĺži pracovný čas učiteľov, alebo či bude potrebné, vyšší počet učiteľov v materských školách na zabezpečenie požiadaviek rodičov. Práve preto, keďže národný program výchovy a vzdelávania je zameraný na potreby detí a mládeže, aby sa tam deti cítili, v tomto prípade v materskej škole, dobre, bude potrebné, tak ako som už uviedol pri predchádzajúcich otázkach, pripraviť v rámci akčných plánov aj výpočet alebo prepočet finančných prostriedkov potrebných na to, ak majú rodičia záujem alebo ak je potrebné napríklad v oblastiach v sociálne znevýhodnenom prostredí udržať deti v materskej škole, nájsť dostatok finančných prostriedkov. Niekoľkokrát som už uviedol verejne, že v rámci programového vyhlásenia vlády je uvedená suma 2 mld. eur na štyri roky, čo znamená navýšenie štátneho rozpočtu v oblasti školstva o 200 mil. medziročne vždy z vyššieho základu. Ale opakovane som aj povedal, že na to, aby sme zabezpečili reformu výchovy a vzdelávania, je potrebné týchto finančných prostriedkov podstatne viac. A aj na zabezpečenie týchto úloh, ktoré ste uviedli v tejto otázke, bude potrebné zabezpečiť finančné prostriedky, aby boli všetky vzdelávacie potreby a výchovné detí v materských školách zabezpečené. Urobím všetko pre to, ak sa prijme dokument národný program výchovy a vzdelávania a budú pripravené akčné plány, aby vo finančných prostriedkoch, ktoré sú uvedené k jednotlivým opatreniam, aby boli zabezpečené tieto finančné prostriedky. Netýka sa to len na finančné prostriedky pre učiteľky v materských školách. Napríklad vieme, že vo vyšších stupňoch základnej školy máme asistentov učiteľov, máme špeciálnych pedagógov, ktorí sú čiastočne financovaní zo štátneho rozpočtu, čiastočne z eurofondov, a bude potrebné takisto aj otvorene povedať, ak chceme zabezpečiť primeraný štandard a aby deti dostali všetko to, čo majú, aj na zvýšený počet týchto kategórií pedagogických zamestnancov a výchovných zamestnancov, a takisto aj tú sumu, ktorá z eurofondov už v najbližších rokoch nepríde, otvorene povedať, že ak chceme zabezpečiť všetky tieto potreby, tak bude potrebné hľadať finančné prostriedky v štátnom rozpočte a potom naozaj bude potrebné týchto finančných prostriedkov viac. Ďakujem pekne.